Uz 20.05.2021. VSS-462 (prot. Nr. 19 26.§)

**Vides aizsardzības un reģionālās**

**attīstības ministrijai**

*Atzinums par Ministru kabineta noteikumu projektu "Dabas parka "Piejūra" individuālie aizsardzības un izmantošanas noteikumi"*

Tieslietu ministrija ir izskatījusi Vides aizsardzības un reģionālās attīstības ministrijas izstrādāto Ministru kabineta noteikumu projektu "Dabas parka "Piejūra" individuālie aizsardzības un izmantošanas noteikumi" (turpmāk – noteikumu projekts), tā sākotnējās ietekmes novērtējuma ziņojumu (turpmāk – anotācija) un **atbalsta** noteikumu projekta tālāku virzību, izsakot šādus iebildumus:

1. Lūdzam precizēt anotācijas I sadaļas 2. punktu atbilstoši Ministru kabineta 2009. gada 15. decembra instrukcijas Nr. 19 "Tiesību akta projekta sākotnējās ietekmes izvērtēšanas kārtība" (turpmāk – Instrukcija Nr. 19) 14. punktam. Vēršam uzmanību, ka anotācijā nav sniegts skaidrojums, kāpēc noteikumu projekta 4. punktā dabas parka platība ir noteikta mazāka, nekā tā šobrīd ir Ministru kabineta 2006. gada 14. marta noteikumu Nr. 204 "Dabas parka "Piejūra" individuālie aizsardzības un izmantošanas noteikumi" (turpmāk – MK noteikumi Nr. 204) 3. punktā.

Tāpat dabas parka "Piejūra" dabas aizsardzības plāna 11. lappusē ir minēts, ka viens no plānotajiem pasākumiem ir dabas parka robežu precizēšana un dabas parka paplašināšana, iekļaujot tajā Gaujas grīvas kreisā krasta pļavas. Minētais ir aprakstīts arī plāna VI nodaļā, proti, ka būs nepieciešami grozījumi normatīvajos aktos. Ievērojot minēto, lūdzam papildināt anotāciju ar skaidrojumu, kad tiks izpildīts plānā paredzētais par dabas parka robežu precizēšanu un dabas parka paplašināšanu, attiecīgi arī aizpildot anotācijas IV sadaļu, sniedzot informāciju, kādi grozījumi ir nepieciešami normatīvajos aktos.

1. Anotācijā norādīts, ka noteikumu projekts ir balstīts uz dabas parka "Piejūra" dabas aizsardzības plāna iekļautajiem priekšlikumiem, tomēr noteikumu projektā ir vērojamas atkāpes no plānā ieteiktā. Piemēram, dabas parka "Piejūra" dabas aizsardzības plāna 320. lappusē ieteikts visā dabas parka teritorijā aizliegt medībās lietot šāviņus, kas satur svinu, kā arī atrasties teritorijā ar svinu saturošu munīciju (izņemot gadījumu, ja tiek veikti valsts aizsardzības uzdevumi). Savukārt noteikumu projekta 11.7. apakšpunkts paredz, ka dabas parka teritorijā aizliegts lietot ūdensputnu medībās šāviņus, kas satur svinu. Tāpat noteikumu projekta 11.12. apakšpunkts paredz aizliegt pieļaut suņu atrašanos brīvā dabā bez pavadas, izņemot medības regulējošajos normatīvajos aktos noteiktos gadījumus un kārtību, bet dabas aizsardzības plāna 320. lappusē ieteikts aizliegt pieļaut suņu atrašanos brīvā dabā bez pavadas, izņemot neitrālo zonu un medības regulējošajos normatīvajos aktos noteiktajos gadījumos un kārtībā.

 Atkāpes ir novērojamas arī noteikumu projekta 11.14., 11.24., 19.9., 21.13.3., 27.2.2. apakšpunktā un 25. punktā. Tāpat noteikumu projekta 19.11. apakšpunktā nav ietverta invazīvo augu sugu ierobežošanas pasākumu veikšana.

Ievērojot minēto, kā arī to, ka atbilstoši likuma "Par īpaši aizsargājamā dabas teritorijām" 18. panta pirmajai daļai dabas aizsardzības plānā ietvertie priekšlikumi tiek balstīti uz zinātnisko informāciju par aizsargājamo teritoriju, anotācijā būtu nepieciešams pamatot atkāpes no dabas aizsardzības plānā paredzētajiem ieteikumiem šai īpaši aizsargājamai dabas teritorijai.

1. Noteikumu projekta 11.18. apakšpunkts paredz, ka dabas parka teritorijā aizliegts kurināt ugunskurus zemes vienībā ar kadastra apzīmējumu 01001090112 atbilstoši pašvaldības saistošajiem noteikumiem par sabiedrisko kārtību Rīgā.

Vēršam uzmanību, ka anotācijā nav sniegts skaidrojums, kāpēc noteikumu projektā ir jāatsaucas uz konkrētu kadastra apzīmējumu. Papildus vēršam uzmanību, ka šāda atsauce uz kadastra apzīmējumu ir lieka, jo Rīgas domes 2007. gada 19. jūnija saistošo noteikumu Nr. 80 "Sabiedriskās kārtības noteikumi Rīgā" 6.19. un 6.13. apakšpunktā ir paredzēts aizliegums un izņēmumi attiecībā uz ugunskuru kurināšanu, neatsaucoties uz konkrētiem kadastra apzīmējumiem.

Lūdzam precizēt noteikumu projektu vai sniegt skaidrojumu anotācijā.

1. Lūdzam papildināt anotācijas I sadaļas 2. punktu atbilstoši Instrukcijas Nr. 19 14. punktam, sniedzot skaidrojumu noteikumu projekta 19.2. apakšpunktam, ņemot vērā, ka šobrīd MK noteikumos Nr. 204 šāds regulējums nav paredzēts.
2. Noteikumu projekta 21.6. apakšpunktā noteikts, ka dabas lieguma zonā aizliegts veikt mežsaimniecisko darbību no 15. marta līdz 30. septembrim. Lūdzam papildināt anotāciju atbilstoši Instrukcijas Nr. 19 14. punktam, sniedzot skaidrojumu datuma izmaiņām, salīdzinot ar MK noteikumu Nr. 204 12.5. apakšpunktā paredzēto.
3. MK noteikumu Nr. 204 2. pielikums paredz dabas parka "Piejūra" funkcionālo zonu robežas, bet noteikumu projekts šādu robežu aprakstu neparedz. Līdz ar to lūdzam papildināt anotāciju atbilstoši Instrukcijas Nr. 19 14. punktam, skaidrojot šādas izmaiņas un paredzēto regulējumu noteikumu projekta 1. pielikumā.
4. Vēršam uzmanību, ka anotācijas I sadaļas 2. punktā nav sniegts skaidrojums par visām noteikumu projektā paredzētajām izmaiņām un to nepieciešamību, salīdzinot ar tiesisko regulējumu MK noteikumos Nr. 204 (piemēram, kāpēc virkne regulējuma tiek pārcelta no dabas lieguma un dabas parka zonas aizliegumiem uz dabas parka teritorijas aizliegumiem utt.*)*. Papildus anotācijā ir iekļauta tikai aprakstoša informācija par noteikumu projektā paredzēto regulējumu, bet nav sniegts skaidrojums šāda regulējuma nepieciešamībai (mērķis un būtība).

Līdz ar to lūdzam precizēt noteikumu projekta anotāciju atbilstoši Instrukcijas Nr. 19 14. punktam.

1. Lūdzam precizēt anotācijas II sadaļas 2. un 3. punktu atbilstoši Instrukcijas Nr. 19 22., 24., 25. un 25.1 punktam, jo nav sniegta informācija, kāda būs tiesiskā regulējuma ietekme uz anotācijas II sadaļas 1. punktā minēto sabiedrības mērķgrupu – Dabas aizsardzības pārvaldi, Rīgas, Carnikavas un Saulkrastu novada pašvaldību, akciju sabiedrību "Latvijas valsts meži".
2. Anotācijas VI sadaļas 1. punktā ir sniegta informācija, ka sabiedrības pārstāvji tiks informēti par iespēju līdzdarboties, publicējot paziņojumu par līdzdalības procesu Vides aizsardzības un reģionālās attīstības ministrijas tīmekļvietnē [www.varam.gov.lv](http://www.varam.gov.lv) un Valsts kancelejas tīmekļvietnē [www.mk.gov.lv](http://www.mk.gov.lv). Lūdzam precizēt minēto informāciju, jo no VI sadaļas 2. punkta izriet, ka informēšana jau ir notikusi.

Tāpat lūdzam anotācijas VI sadaļas 3. punktu aizpildīt atbilstoši Instrukcijas Nr. 19 62. punktam, jo no minētās informācijas nav saprotams, kādi Rīgas domes Pilsētas attīstības departamenta priekšlikumi ir ņemti vērā un kādi nav ņemti vērā, un, ja nav ņemti vērā, kāpēc. Piemēram, anotācijas VI sadaļas 3. punktā ir minēts, ka ir sniegts skaidrojums anotācijās I sadaļas 2. punktā. Bet attiecīgajā anotācijas punktā, piemēram, nav minēts par Rīgas domes Pilsētas attīstības departamenta priekšlikumu noteikumu projekta 1. pielikumā norādīt ceļus, pa kuriem ar mehāniskajiem transporta līdzekļiem drīkst pārvietoties dabas parka apmeklētāji un iedzīvotāji.

Papildus anotācijas VI sadaļas 3. punktā ir sniegta informācija, ka nav saņemti iebildumi un priekšlikumi no zemes īpašniekiem un iedzīvotājiem. Ierosinām precizēt minēto informāciju, atsaucoties, piemēram, uz dabas parka "Piejūra" dabas aizsardzības plāna 335. lappusē minēto par tikšanos ar zemes īpašniekiem.

Vienlaikus izsakām šādus priekšlikumus:

1. Vēršam uzmanību, ka noteikumu projekta anotācijā nav sniegts skaidrojums lietotajam saīsinājumam "VARAM". Ievērojot minēto, ierosinām precizēt noteikumu projekta anotāciju.
2. Ierosinām atbilstoši Instrukcijas Nr. 19 10. punktam ietvert atsauci, kur ir pieejams dabas parka "Piejūra" dabas aizsardzības plāns.

Valsts sekretāra vietniece

tiesību politikas jautājumos L. Medina

Ē.Inkina

Tieslietu ministrijas

Normatīvo aktu kvalitātes nodrošināšanas

departamenta juriste

67036969, erika.inkina@tm.gov.lv